和立齋蠟梅韻
作者：王柏
朝代：宋

paragraphs: 蠟花檀暈香如梅，攛號入譜名京垓。
立齋形容消息大，濃芳不受霜雪埋。
疎影橫枝雖未足，淡淡中色攙先開。
薰然不待詩料理，詩人無奈清香催。
詩清香韻兩奇絕，詩香相感從何來。
只緣人與花相似，心香灑灑俱無埃。
坡公衣鉢何敢睨，簡齋香酒非吾裁。
有時靜聽羣兒讀，繞樹日走數百迴。
仰頭生意已如此，俯視百草方枯荄。